b"\n_START_ARTICLE_\nGulbarga\n_START_SECTION_\nHist\xc3\xb2ria\n_START_PARAGRAPH_\nLa regi\xc3\xb3 fou dominada pels rashtrakutes al segle VI; la van perdre davant els chalukyes que hi van governar dos-cents anys; van seguir els kolacharis que van dominar fins al segle XII seguint els yadaves de Devagiri i els hoysales; pel mateix temps els rages kakatiyes de Warangal van obtenir una hegemonia a la regi\xc3\xb3 i van dominar els futurs districtes de Gulbarga i Raichur. _NEWLINE_El 1321 la regi\xc3\xb3 junt amb Warangal i Bidar, fou conquerida per Tughluk Shah I (1320-1325) sult\xc3\xa0 de Delhi. El 1323 hi va enviar al seu fill Alagh Khan (despr\xc3\xa9s Mahmud Tughluk) per reprimir una revolta. La revolta dels amirs o governadors militars nomenats per Delhi (1345) va portar a la creaci\xc3\xb3 poc despr\xc3\xa9s de la dinastia bahm\xc3\xa0nida el 1347 amb Zafar Khan que es va coronar amb el nom i t\xc3\xadtol d'Ala al-Din Hasan Gangu Bahman, que va establir la seva capital a Gulbarga, anomenada per un temps Ahsanabad. Va restar la capital fins que Shihab al-Din Ahmad I (1422-1436) la va traslladar a Bidar (1432). Despr\xc3\xa9s Gulbarga va perdre import\xc3\xa0ncia._NEWLINE_Al final del segle XV la dinastia bahm\xc3\xa0nida es va descompondre i el sultanat es va dividir en cinc sultanats independents: el sultanat de Bijapur, el sultanat de Bidar, el sultanat de Berar, el sultanat d'Ahmednagar i el sultanat de Golconda. La ciutat de Gulbarga va quedar dins el sultanat de Bidar per\xc3\xb2 bona part del districte va quedar dins Bijapur._NEWLINE_Bijapur va ocupar Gulbarga el 1504 i encara que fou recuperada per Amir Barid el 1514 no la va poder conservar i Bijapur la va recuperar restant en mans dels adilsh\xc3\xa0hides. Mir Jumla el general d'Aurangzeb va conquerir Gulbarga el 1657 despr\xc3\xa9s d'un setge. El sultanat de Bijapur fou annexionat el 1686 i va passar a l'Imperi Mogol; per\xc3\xb2 a la mort d'Aurangzeb (1707) l'Imperi va comen\xc3\xa7ar a declinar i Asaf Jah I, un general i governador, es va fer independent al D\xc3\xa8can amb el t\xc3\xadtol de nizam (1724)._NEWLINE_El 1873 fou declarada capital del districte de Gulbarga i el 1874 va esdevenir capital de la divisi\xc3\xb3 de Gulbarga. _NEWLINE_Gulbarga fou part del Principat d'Hyderabad fins a la seva ocupaci\xc3\xb3 militar per l'\xc3\x8dndia el 1948. Hyderabad va esdevenir una prov\xc3\xadncia (1949-1950) i un estat (1950-1956) fins que l'1 de novembre de 1956 fou integrat a Andhra Pradesh excepte una part que, seguint criteris ling\xc3\xbc\xc3\xadstics, va anar a Mysore, part en la que hi havia Gulbarga. _NEWLINE_L'avi d'Haidar Ali de Mysore era faquir a Gulbarga i el mateix Haidar Ali, musulm\xc3\xa0 xi\xc3\xafta, hi va n\xc3\xa9ixer.\n_START_SECTION_\nFortalesa\n_START_PARAGRAPH_\nLa fortalesa de Gulbarga fou constru\xc3\xafda per Raja Gulchand, i refor\xc3\xa7ada despr\xc3\xa9s per Ala al-Din Bahmani; est\xc3\xa0 formada per 15 torres amb 26 canons, i inclou una mesquita (Jama Masjid) en l'estil de la C\xc3\xb2rdova; a la part oriental de la ciutat hi ha les tombes dels sultans de Gulbarga. Prop de la tomba de Khwaja Banda Nawaz hi ha una mesquita constru\xc3\xafda per Aurangzeb el 1687. A la ciutat hi ha el santuari d'un destacat sant\xc3\xb3 musulm\xc3\xa0, i alguns temples (Sharana Basaveshwara, Sri Sai Baba, Sri Ram Mandir i Sri Bhavani Shankar o Sri Sadashiv Maharaj). Sri Kshetra Ghangapur \xc3\xa9s un lloc fam\xc3\xb3s de pelegrinatge del deu Sri Sadguru Dattarya, i es troba proper a la ciutat. Una peregrinaci\xc3\xb3 anual es fa a la tomba de Khwaja Bande Nawaz Darga."